### Beslutninger

Dina Berg med bemærkning, at byrådet i sit møde den 8. marts 2023 har vedtaget Magistratens foranstående indstilling af 27. februar 2023.

Borgmesterens Afdeling udarbejder notat.

###

BESLUTNINGSFORSLAG FRA V, KF, NB OG JAKOB SØGAARD CLAUSEN

Der er mangel på kvalificeret arbejdskraft i [adresse]. DI’s seneste måling af den lokale erhvervsvenlighed viser, at virksomhedernes største ønske til kommunen er hjælp med at skaffe – og skabe rammerne for – tiltrækning af kvalificeret arbejdskraft. Det samme gælder også for den kommunale velfærd: En analyse udarbejdet af momentum for KL viser, at vi om 8 år vil mangle 16.000 SOSU’er i hele landet.

I [adresse] har vi flere rekrutterings- og fastholdelsesindsatser. Bl.a. har Sundhed og Omsorg i de sidste fem år arbejdet strategisk og målrettet med et program for fastholdelse og rekruttering. Men der er også et behov på den fælles bane for at hele [adresse] går sammen om en endnu skarpere og mere systematisk indsats for at fastholde vores erfarne, ældre medarbejdere.

En analyse fra brancheorganisationen Forsikring og Pension (F&P) viser nemlig, at offentligt ansatte i gennemsnit går 1 år og 4 måneder tidligere på pension end medarbejdere i det private. F&P skønner, at beskæftigelsen ville øges med 16.000 personer, hvis tilbagetrækningsalderen i det offentlige var på samme niveau som i det private.

Der er altså et stort potentiale, hvis vi bliver bedre til at fastholde vores ældre, erfarne medarbejdere. Det kunne fx være den erfarne pædagog, social- og sundhedsmedarbejderen eller læreren, som har undervist flere generationer under samme tag. Det vil ikke kun komme vores børn og ældste medborgere til gavn, men også den enkelte, som vælger at blive på arbejdsmarkedet lidt længere. Vi ved nemlig, at arbejdsmarkedet er en af de stærkeste fællesskaber. Mange savner deres kollegaer, når de går på pension. Og nogle kan også føle, at de mister en del af deres identitet, når går på pension.

Derfor mener vi, at hver magistratsafdeling bør fastsætte målsætninger for deres medarbejderes tilbagetrækningsalder. Det skal bane vejen for en systematisk indsats, som skal sikre, at vi fastholder flere af vores erfarne medarbejdere lidt længere.

Så lad os gøre det helt klart. Vi ønsker ikke, at sygeplejersken, cityassisten eller sekretæren skal arbejde når de er nedslidte eller har en varigt nedsat arbejdsevne, som forhindrer dem i at udføre deres arbejde. Vi ønsker ikke, at magistratsafdelingerne skal presse deres medarbejdere til at blive længere på arbejdsmarkedet. Og vi vil ønsker ikke at franære nogen deres velfortjente otium.

I stedet skal løsningerne findes ved at forbedre vilkårene for vores seniormedarbejdere og ved kulturændringer i organisationen. Vi skal sikre, at alle har muligheden for og lysten til at blive på deres arbejdsplads.

I Københavns Kommune vil man fx tilbyde ældre medarbejdere at gå ned i tid, mens de fastholder deres pensionsindbetaling. Det er én måde at gøre det på. Det kender vi også fra Sundhed og Omsorg, hvor FOA Aarhus har valgt at benytte decentrale lønmidler sat af særligt til formålet, så SOSU-medarbejdere over 60 år kan søge om at få op til syv timers ugentligt nedsat tid med fuld lønkompensation. En lignende model kendes fra BUPL i samarbejde med MBU.

Men når vi nu foreslår at gøre det mere attraktivt for vores seniorer at blive lidt længere i arbejdslivet, så behøver det ikke automatisk at betyde, at man går ned i tid. Vi bør blive endnu bedre til også at finde andre veje med mere skånsomme arbejdsopgaver. Vi er alle forskellige som individer, hvad der er rigtig for den ene, er ikke nødvendigvis ønskeligt for den anden. Så det vi kalder på, er øget fleksibilitet og et tæt samarbejde på de enkelte arbejdspladser om nye løsninger. Vi kan blive meget bedre som kommunal arbejdsgiver til at sikre, at medarbejdere får en seniorsamtale med deres leder, hvor ønsker og muligheder kan vendes.

På den baggrund foreslår vi:

• At hver magistratsafdeling fastsætter målsætninger for deres medarbejderes tilbagetrækningsalder, som fx skal indfries med større fleksibilitet ift. arbejdsopgaver, forbedringer i arbejdsmiljøet, kulturændringer og seniorordninger.

INDSTILLING FRA BORGMESTERENS AFDELING

Svar på forslag fra V, KF, NB og Nicolaj Madsen

### Resume

Den 1. december 2022 behandlede og tiltrådte Byrådet en indstilling om arbejdet med at få medarbejderne op i tid.

Rekruttering og Kompetencer er et vildt problem, hvor vi på nuværende tidspunkt hverken kender alle bagvedliggende årsager eller de nødvendige greb og løsninger, der skal til for at påvirke problemet. Rekrutteringsudfordringen kan ikke løses med ét greb eller af én aktør. Det fordrer, at vi som organisation tør gå nye veje, afprøve nye metoder og tilgange samt tør udfordre de eksisterende rammer og præmisser.

Arbejdet med at gøre [adresse] attraktiv som arbejdsplads for seniormedarbejdere, er et væsentligt bidrag til at modvirke rekrutteringsudfordringerne og sikre fastholdelse af de fornødne kompetencer i organisationen.

Derfor er det særligt vigtigt at opprioritere dialogen mellem den enkelte medarbejder og leder, hvor en senior-samtale ikke markerer at udløbsdatoen nærmer sig, men derimod er udtryk for ønsket om et attraktivt og fleksibelt seniorarbejdsliv; til gavn for den enkelte medarbejder og organisationen.

### Beslutningspunkter

Det indstilles:

At 1) arbejdet med det attraktive og fleksible seniorarbejdsliv fortsætter i normalsystemet, i såvel ledelseslinjen, MED-organisationen og samarbejdet mellem [adresse] som arbejdsgiver og de faglige organisationer.

At 2) de enkelte magistratsafdelinger, i deres MED-organisation, følger udviklingen i tilbagetrækningsalderen og forholder sig til, hvorvidt der er behov for konkrete målsætninger.

At 3) den fremadrettede politiske drøftelse og behandling af emnet vil indgå i arbejdet med det vilde problem vedrørende Rekruttering og Kompetencer.

### Sagsforløb

Udvalg: [adresse]

Dato: 16-11-2022

Holger Christoffersen:

Fremsendes til Borgmesterens Afdeling med henblik på udarbejdelse af en indstilling, jf. byrådets vedtagelse i mødet den 16. november 2022 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 27-02-2023

Holger Christoffersen: 3

Fremsendes til [adresse] med bemærkning, at Magistraten i mødet den 27. februar 2023 anbefaler, at byrådet tiltræder Borgmesterens Afdelings indstilling 3. februar 2023.

I den videre proces ses der også på erfaringer fra andre kommuner og øvrige arbejdspladser, og det undersøges om der er behov for et interessevaretagelsesspor i forhold til [adresse].

Nick Toft og Lennarth Eriksen var forhindret i at deltage i sagens behandling.